جبرائیل نا خواجہؐ نا دُن توڷ و بش جاری سلیس
حکم اللہ نا وحی تون بسکہ یاری سلیس
رب انا حکم آتے ایسک پارے دادے دُن کرک
حکم ربی انت کہ بسک، اوڑا نی قائم مرک
خلک کُڑی ءِ جبرائیل دُن دِیر مس پیدا جہہ آن
او نشان تِس دُن وضو کہ خواجہؐ تولوک ئس رہ آن
ولدا پارے خواجہؐ ءِ او دُن سلہ دا وڑ سلہ
نی کرک نیت نماز کن اُست ءِ رب آ نی ملہ
دو تے دا وڑ تف نماز کن دا وڑ اٹ نی کر قیام
دن رکوع ءِ دادے سجدہ دا وڑ اٹ کر اہتمام
نی ثناء ءِ رب انا کہ حمد ءِ خوانک سورۃ اس
ذکر ءِ تینا رب انا کہ توڷ التحیات آ زرس
خواجہؐ اونا ہر عمل آ جوان ہُراکہ فکر اٹی
او کرے وضو ہمو وڑ دُن سلیسک ذکر اٹی
حکم ءِ اللہ نا ادا کیر سہب و شام آ دا رد اٹ
سہب اکن خوانِر اِرٹ تا شام اکن ہم او اِرٹ
حکم اللہ نا نماز کن اولیکو دا وڑ ئس
مون اکن ولدا نماز نا حکم چارے پین مس
خواجہؐ توحید و نماز ءِ پیش کرے دُن اُمت آ
بندگی ءِ کیر خدا نا کیر عمل نا سنت آ
بس اسٹ نا بندہ اُن نن پین تیان ہچ اس مفک
او اسِٹ ءِ لاشریک ءِ پین کس وار آ بفک
بیرہ داخس چان پکّا انت مریک اوڑان مریک
پین تیان ہِچ اس مفک بِن، بیرہ بس رب آن مریک
او نفع نسخان تروک آ او نگہبان کل انا
انت اس کے، کننگ چاہک، اودے بس چان کل انا
ہچ مفک بیدس اوڑان زور کل خلقت خلے
او غفور ءِ او رحیم ءِ او قہار کلّ ءِ ہلے
ہفتئی تلار
تاک: 10
12-06 فروری 2021ء
پنہ: 05
